‘เสี่ยยักษ์’ ทิ้ง ITD..? ลูบคมตลาดทุน
อาทิตย์ก่อนหน้านี้ คณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานการจำหน่ายหุ้นของ บมจ.อิตาเลียนไทย ดีเวล๊อปเมนต์ หรือ ITD
20 ก.ย. 2559

ธนะชัย ณ นคร
 
อาทิตย์ก่อนหน้านี้ คณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานการจำหน่ายหุ้นของ บมจ.อิตาเลียนไทย ดีเวล๊อปเมนต์ หรือ ITD
เสี่ยยักษ์ หรือคุณวิชัย วชิรพงศ์ ได้ขายหุ้นออกไป 0.24% ของสิทธิออกเสียงทั้งหมดของกิจการ
หลังการขายหุ้นทำให้เสี่ยยักษ์คงเหลือการถือครองหุ้น ITD เพียง 4.86%
การขายหุ้นในรูปแบบนี้มีนัยสำคัญครับ
เพราะหากครั้งต่อไป เสี่ยยักษ์ต้องการขายหุ้น ITD เพิ่มอีก ก็ไม่ต้องแจ้งต่อตลาดหลักทรัพย์ฯ แล้ว
นั่นเพราะเขาถือครองหุ้น (เฉพาะในส่วนของเสี่ยยักษ์ไม่ถึง 5%)
การขายหุ้น และคงเหลือหุ้นไว้แบบนี้ หากใครที่อยู่ในวงการตลาดหุ้น หรือบรรดา “เซียนหุ้น” ต่างทราบดีว่า น่าจะ “กำลังถอย” แล้ว
หรืออาจจะ “ยกธงขาว” แล้ว
การขายหุ้นนั้น จะต้องทยอยขาย เพราะหากขายตูมเดียว จะกระทบกับราคาหุ้นอย่างมาก ซึ่งต่างก็ทราบกันดี
กลุ่มวชิรพงศ์ ที่ถือหุ้น ITD นอกจากเสี่ยยักษ์แล้ว
ก็ยังมีคุณวิชาญ วชิรพงศ์ ถืออยู่ 188,250,000 ล้านหุ้น คิดเป็น 3.57%
และคุณจักรพันธุ์ วชิรพงศ์ จำนวน 166,913,300 ล้านหุ้น                คิดเป็น 3.16%
ทว่า ที่ผ่านมาถึงวันนี้ ไม่แน่ใจว่า สัดส่วนการถือครองหุ้นทั้งหมดนั้น เปลี่ยนแปลงไปอย่างไร เพราะหุ้นในส่วนของ 2 คนหลังนั้น มีอยู่ไม่ถึง 5% ก็ขายได้เลยไม่ต้องแจ้งตลาดฯ
ก.ล.ต.ได้แจ้งการขายหุ้นของเสี่ยยักษ์ว่า ได้ขายไปเมื่อวันที่ 13 ก.ย.59
ในวันนั้นราคาหุ้น ITD สูงสุดที่ 5.10 บาท และปิดที่ระดับ 5.05 บาท ต่อหุ้น
หลังจากวันนั้น (13 ก.ย.) ราคาหุ้น ITD ค่อยๆ รีบาวด์กลับขึ้นมาเรื่อยๆ และมาอยู่ที่ประมาณ 5.35–5.40 บาทต่อหุ้น
ส่วนตัวนั้นผมไม่ทราบว่า ต้นทุนของเสี่ยยักษ์ในการเข้าซื้อหุ้น ITD ครั้งแรกนั้น อยู่ที่เท่าไหร่
เท่าที่ทราบคือ ตั้งแต่เสี่ยยักษ์ได้ซื้อหุ้นมานั้น ในส่วนของเสี่ยยักษ์ (ที่ใช้ชื่อวิชัย วชิรพงศ์) เขายังไม่เคยขายหุ้นออกมา และมีแต่ซื้อเพิ่ม เช่นล่าสุด เมื่อเดือน มี.ค.59 ก็ได้แจ้งการได้มาของหุ้น  ITD อีก 0.018% ทำให้ถือหุ้น ITD เป็น 5.00%
แต่หุ้นส่วนของกลุ่มวชิรพงศ์ อีก 2 คนนั้น ผมไม่แน่ใจ และไม่ทราบ
เพราะก่อนหน้านี้เคยมีข่าว (ลือ) ว่า กลุ่มวชิรพงศ์ได้ขายหุ้นออกไปในช่วง ITD ขึ้นไปถึงระดับ 9 บาท ก่อนจะมีการซื้อกลับเข้ามาอีกครั้ง
ผมเคยคุยกับพี่ยักษ์ ตอนซื้อหุ้น ITD ใหม่ๆ
เขาบอกว่า ITD นั้นน่าสนใจ
ITD มีสตอรี่เชิงบวกเยอะ เช่น เหมืองโปแตช ที่อุดรธานี,  โรงไฟฟ้าถ่านหิน กระบี่, โครงการทวาย เมียนมา
และที่ทวายนั้น เสี่ยยักษ์ก็เคยเดินไปดูถึงที่นั่น พร้อมนักลงทุนรายใหญ่หลายคน จากการพาไปของ บล.เมย์แบงก์ กิมเอ็ง (ประเทศไทย) หรือ MBKET
หลังจากนั้น ผ่านไปหลายเดือน
ผมคุยกับพี่ยักษ์อีกครั้งเกี่ยวกับ ITD
เสี่ยยักษ์บอกว่า ITD น่าจะต้องมีการ “ปรับ” หลายๆ อย่าง และอาจจะต้องมีการขายกิจการบางแห่งในต่างประเทศ
ผ่านมาถึงวันนี้ หลายๆ โครงการที่ ITD จะลงทุนยังคง “เงียบ”
ส่วนการลงทุนในโครงการขนาดใหญ่ ก็ยังเป็นไปอย่างล่าช้า แม้รัฐบาลจะประกาศว่า“จะเร่งรัด”แต่ก็ยังไม่มีอะไรดีขึ้น
ความเคลื่อนไหวของราคาหุ้น ITD ในช่วง เกือบ 1 ปีที่ผ่านมา เคยขึ้นในระดับสูงสุด 9.05 บาท ต่อหุ้น เมื่อวันที่ 16 ต.ค.58
ส่วนในปี 2559 ราคาเคยขึ้นไปสูงสุด 7.75 บาท
หลังจากนั้น ราคาได้ปรับลง โดยเฉพาะช่วงเดือนพ.ค.มาถึงต้นเดือนก.ย. ราคาวิ่งเฉลี่ยในระดับ 6.50-6.90 บาท
ก่อนที่จะลงมาในช่วงต้นเดือนก.ย.ตามภาวะตลาด และทำให้ราคาลงไปต่ำสุดของปีนี้ที่  4.94 บาท
ขณะที่วานนี้ราคาขยับขึ้นมา 0.30 บาท ปิดที่ 5.55 เปลี่ยนแปลง 5.71%
ผมตั้งใจว่าจะโทรไปสอบถามเสี่ยยักษ์ แต่ทราบมาว่าเจ้าตัวอยู่ประเทศอินโดนีเซีย จึงไม่ได้ติดต่อไป
ขณะที่เสี่ยยักษ์โพสต์ผ่านเฟซบุ๊ค พร้อมภาพถ่ายตนเองที่อยู่บนเครื่องบิน ที่สนามบินดอนเมือง เมื่อวานนี้ว่า
“Take off ไปอินโดนีเซียกับเพื่อน เพราะชีวิตคุณต้องไปต่อ ไปต่อเพื่อพบสิ่งใหม่ๆ…”
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 